User talk:Ttgsdh

Hidhaa hidhame hiikee, waanjoo ulfaataa cabsee, hibboo dhokataaf hiikkoo kennee jireenya namaa isa gaaffiin guuteef fala kan ta’u tokko jira! Hiikoo jireenyaa ti! Yes, indeed, Jesus is the meaning of life! Gara Yesuus Kristoos amantiidhaan kan dhufu hunduu abdii ni qabaata. Abdiin kun badii itti fufee jiraatu dha, lafa kana irratti qofa kan murtaa’u miti. Garuu, bara lakkoofsa hin qabndeef, jireenya ammaan kanaan booda jireenya jiruuf kan ta’u dha. Jireenya hawaasa har’a keessa jiraannu keessa gaaffiin deddeebi’ee ka’u tokko yoo jiraate, “Bor maal ta’uuf jiraa?” Qomoo fi afaaniin bifaaf umuriin otuu gargar hin basin gaaffiin waa’ee wanta achii as dhufaa jiruu ykn immoo sodaan wantoota achii as dhalootatti deemaa jiranii har’aa bor ka’a. Kun kan maddes haalli jiruuf jireenyaa, akkaataan dhalli namaa itti yaaduu fi itti hojjetu, akkaataa jijjiiramni qilleensaa itti dhiibbaa uumaa jiru, akkaataan lageenii fi haroowwan itti goggogaa jiran, akkaataa itti qabeenyi uumamaa itti manca’aa jiru hunduu manca’insa sakkoo (ethics) fi safuu hawaasaa uumamaa jiruun wal ta’ee dimimmiseessuu fuuldura dhala namaa jiru irratti mul’atu irraa akka ta’ettan yaada. Atuu gaaffiiwan kana fakkaatan hin gaafatin akka hin hafne nan yaada. Egaa furmaati maal ta’innaa? Dhalli namaa umama kan biraa fi waliisaa wajiin lolatti seenuu isaa dura, Waaqayyo uumaa isaa wajjin waldhabe. Sanyiin diinummaa isa keessatti faca’e kun immoo akka inni itti fufee Waaqayyoon hin barbaaddanne, akka inni yeroo hundumaa bi’ataa jiraatu, akka inni uumamaaf hin gaddine isa godhee jira. Kana qofaa otuu hin taane, dheerina yeroo keessa haalli qilleensaa fi naannoon isaa illee akka itti diinomu ta’eeti jira. Kana hundumaa keessatti immoo jalqabaa ka’ee sanyii cubbuu facaasaa fi kunuunsaa, michoota walii galanii fi wal jaallatan addaan baasaa (namaa fi Waaqa illee otuu hin hafin) kan ture tokko addunyaa keenya irratti hojjechaa jiraachuun isaa dhokataa miti. Innis diina dhala namaa hundumaa kan ta’e Seexana! Akkuma beekamu abdii kutannaa Seexana keessa jiru, ariitii guddaa fi jibba guddaadhaan dhala namaa irratti hojjechaa. Maaliif? Seexanichi akkas jedha, “Qofaa koo bara baraan hin gubadhu!” Maal malee? Namootni Waaqayyotti diinomanii dheekkamsa Waaqayyo cuubbuu fi jal’ina irratti fiduuf jiru jala akka galan gochuu barbaada Seexanichi. Kana irraa kan ka’e immoo guutummaa biyya lafaa irratti loltoota baay’ee fi meeshaalee jal’iinaa baay’ee gadhiiseeti jira. Meeshaalee isaa keessaa muraasi: Dhibaa’ummaa, abboomamuu diduu, Sagalee Waaqayyoo tuffachuu, biyya lafaa kana jaallachuu, ejja, xuraa’ummaa garaagaraa, soba, hama, machii, wal irratti ka’uu, ajjeechaa, hinaaffaa, … fa’i. Keessattuu Meeshaan Seexanaa inni guddaan namoota amantii dhowwuu dha! Sagalee Waaqayyoo isa yoo namni dhaga’ee jennaan amanee fayyu, namoota jalaa dhoksuu; jireenya faallaa Sagalicha ta’e hammayyummaa godhee mul’isuun tooftaa Seexanaa ti. Bakka baay’eetti Waaqayyoo fi Sagalee Isaatiif bakki kennamee hin jiru. Warri Biyya bulchan ofii isaanii gararratti Waaqayyoon hin argan. Warri geggeessan garaa jaalalaa otuu hin taane garaa olaantummaatu keessatti mo’ee jira. Warri hojjetan Waaqayyoon of irratti ilaalaa otuu hin taane ooggannaa of irratti ilaalaa qofa hojjetu. Dhugaanii fi haqi hin jiru. Warri baratan ogummaan isaanii waan isaan waaqomse of godhu. Kanaafuu Waaqayyo isa madda ogummaa ta’eef iddoo hin kennan. Walumaa galatti adunyaan amma keessa jirru siyaassa manca’een kan guute, waaqeffannaa faalameen kan guute, jireenya hawwaasumaa xureeffameen kan guute fi sirnoonni dheekkamsa Waaqayyoo ariifachiisaan kaan keessatti shaakalamaa jiran dha. Kana hundumaa yeroo jennu Seexanni milkaa’uu isaa mitii? Egaa namaaf abdii maaliitu jira ree? Abdiin jiraa? Eenyee abdiin jira! Waaqayyo akkas jedheen, “Deebi’uudhaa fi amanachuudhaan ni ooltu!” Macaafni qulqulluun itti dabalee, “Ilmi Waaqayyoo Yasuus Kiristoos hojii seexanaa diiguuf mul’ate!” Kana qofa seetanii? Namni yoo kan Yasuus Kiristoositti amanee Isa duukaa bu’u taate, dheekkamsa dhufaa jiru jalaa ni baraarama (Rom.8:1; Yoh.3:16-18). Warra Yasuusitti amananiif iddoon qophaa’eti jira (Yoh.14:6). Yeroo dhiyootti Yasuus dhufee warra araara Waaqayyoo argachuudhaan ---tola ofii isaanii otuu hin taane, tola Waaqayyo isaaniif kenne uffatanii dhaabatan ---fudhachuuf jira! Ga’een kee fi koo? 1.	Cubbamoota ta’uu keenya beeknee araara Waaqayyootti baqachuu 2.	Cubbuu keenya Waaqayyootti himachuu fi itti qalbii diddiirachuu 3.	Yasuus Kiristoosii Gooftaa ofii keenyaa goonee fudhachuu fi barsiisa isaa duukaa bu’uu 4.	Sagalee isaatiin of qopheessuudhaan guyyaa Inni deebi’ee dhufuuf of qopheessuu. Egaa yeroon amma! Utuu foonii fi lubbuun kee wal keessa jiruu, otuu harki fi iji, gurrii fi arrabni si hin didin. Otuu …… Dubbistanii waan Waaqayyo isin irraa barbaadu gochuuf waan murteeffattaniif Waaqayyo isin haa eebbisu. Ani immoo namoota fuula kana dubbisee dhugaadhumaan fuula Waaqayyoo barbaaddatan hundumaaf nan kadhadhaaf—Isiniifis nan kadhadha!
 * Yoo nuti Waaqayyoo wajjin nagaa qabaanne, hawaasnii fi naannoon nuti keessa jirru fayyuuf abdiin jira!